**Jordi Sebastià i Talavera**, nado en Burjassot o 23 de novembro de 1966, é un político, escritor, xornalista e profesor universitario valenciano.

Traxectoria
-----------

Licenciouse en filoloxía. Elixido concelleiro da súa cidade natal en 1999 polo Bloc Nacionalista Valencià, dende 2003 exerceu como o seu voceiro na corporación municipal e asemade dende 2004 é profesor de xornalismo na Universidade de Valencia. 

Logo dos resultados das eleccións municipais de 2011 que deron unha maioría de esquerdas, converteuse en alcalde o 11 de xuño de 2011 co apoio do PSPV - PSOE e mais de Equerra Unida.

O 21 de marzo de 2014 Compromís elixiuno o seu candidato ás eleccións ao Parlamento Europeo en 2014 nunhas primarias abertas nas que logrou o 48,6% dos votos contra outros catro candidatos. Encabezou logo a coalición Primavera Europea, que logrou un deputado, converténdose Sebastià no primeiro eurodeputado de Compromís .

Obra
----

Como escritor publicou a novela *Un assumpte de perifèria* en 1999, que xira en torno ao xornalismo  e o libro de relatos *Atzucacs* en 2009. No campo do ensaio publicou *El parany cosmopolita.* *Una mirada a les arrels ideològiques de la globalizació* ( 2004 ), sobre o proceso de globalización afirmando que o cosmopolitismo é un concepto exclusivo de Occidente que se está a empregar actualmente "como unha coartada para a uniformidade planetaria que Occidente puxo en marcha e que neste momento recibe o nome de globalización" . Esta publicación creou unha certa controversia, recibindo críticas moi eloxiosas e outras moi negativas, mesmo con cualificacións de *antioccidental* 

Escribiu tamén libros xornalísticos como *La conquesta del vent* (2004), *La bellesa industrial* (2007) e *La dignidat i l'aixada* (2010). Como xornalista, especializouse en reportaxes sociais e gañou o premio Laia González con *Murir al carrer*, unha reportaxe sobre os meniños da rúa brasileiros e o Ramon Barnils con *El president, la fallera, l'horta i la carretera*, denunciando o tráfico de influencias e a súa relación co urbanismo valenciano, concretamente sobre a horta de Burjassot. En 2013 escribiu para a ONG Fundació Fontilles o libro-reportaxe *Llàgrimes de cotó, de pols i de silenci*, sobre as mulleres con lepra na India. . 

En 2008 gañou o premio de narrativa curta Josep Pasqual Tirado da Deputación de Castellón pola obra *Atzucacs* .

Notas
-----

1. ↑  "El Bloc logra una vara de mando histórica en Burjassot". *Levante-EMV*. 12 de xuño de 2011.
2. ↑  "Sebastià arrasa en las primarias de Compromís". *Levante-EMV*. 22 de marzo de 2014.
3. ↑  "Elecciones europeas: Compromís logra un eurodiputado y ya está en todas las instituciones". *Levante-EMV*. 25 de maio de 2014.
4. ↑  "Jordi Sebastià desmitifica el periodismo en su primera novela". *El País*. 9 de setembro de 1999.
5. ↑  "Sebastià relaciona en un ensayo el cosmopolitismo y la globalización". *El País*. 29 de setembro de 2004.
6. 1 2  "Jordi Sebastià critica el sistema occidental en su primer ensayo". *Levante-EMV*. 19 de xuño de 2005.
7. ↑  "La lepra estigmatiza a niñas y mujeres en India, donde la marginación impide que sean tratadas". RTVE. 27 de xaneiro de 2013.
8. ↑  "Jordi Sebastià guanya el premi de narrativa breu Josep Pasqual Tirado". *Levante-emv*. 09/10/2008. Arquivado dende o orixinal o 09/12/2008. Consultado o 21/04/2019.

|  |  |
| --- | --- |
| Control de autoridades | 
* Wd: Q14135772
* WorldCat
* VIAF: 38818812
* BNE: XX1409334
* GEC: 0522472
* ISNI: 0000 0001 1567 4401
* LCCN: n2007000226

 |